Papersnake/gushiwen huggingface dataset:
桃源吟
吴琏（明代）

清世桃源卧闲叟，数把尘衣上山抖。清风明月满洞岩，野草幽花遍林薮。

于四时美景良辰，邀几个良朋好友。临清风诗几首，对明月酒数斗。

见幽花采盈手，踏野草足不蹂。軥辀林外数声啼，麋鹿山前几回走。

吟复吟，吟成纸上风雷吼。饮复饮，饮后衣裳绝尘垢。

大笑数声天下闻，闻者或讪亦或嗔。一笑石榴开口频，一笑老蚌徒含珍。

一笑石季伦，倘来富贵终杀身，杀身因溺坠楼人。

一笑李斯欲固秦，焚书坑士愚黎民，东门黄犬空狺狺。

一笑吴竹庐，不肯少屈以自伸，五十弃官归隐沦。

一生忠悃无地陈，治具满怀空自春。
晓发平桥三首 其一
弘历（清代）

夜雨连纤听打船，晓来犹未泮丝烟。今朝百里程应趁，解䌫催行下水川。
约客木犀下有赋
魏了翁（宋代）

茂树幽花兀老苍，不随众卉入词场。
虎头点点开金粟，犀首累累佩印章。
明月上时疑白傅，清风度处越黄金。
人才生世元如此，不为无人不肯芳。
赠符澄溪子赴南雍
唐穆（明代）

金缕春萦树，莺啼晓破烟。泮池观海近，云砥淬锋先。

万卷书横架，三秋榜丽天。燕台杯送剑，不是荡离筵。
龙游吴宰因劝农过寓居 其四
范浚（宋代）

云根仙馆驻凫飞，倚阁遐观笏拄颐。但赏春山多胜事，不知桃李被恩私。
二郎回溪词
皇甫汸（明代）

谢公永嘉守，在郡宥无为。敦赏值令弟，华萼每相携。

跻险既山顿，穷源亦水嬉。溪名沐鹤是，人睹游龙非。

驾言辍棹际，并影浣花时。凌波餐秀色，拾翠逗芳仪。

援琴挑未就，解佩赠犹疑。高唐侈宋玉，洛浦怅陈思。

抒章但唇动，缔心空目驰。来同湫风止，去作飘云辞。

停声《三妇艳》，嗣响《二郎回》。
辛未中元记梦梦与一僧谈世事良久问答中有凡
五迈（宋代）

禅悦既无门，仙居在何所。
与渠无半面，一见相尔汝。
霓裳制未成，翩翩欲高举。
身如一羽轻，去天才尺许。
胡为造此境，问之不吾语。
正缘崆峒中，萧然无物贮。
鹭鸶有怀（前东阳王慥使君养一鹭鸶名瑶花）
贯休（唐代）

粉魄霜华为尔枯，鸳鸯相伴更堪图。爱来沙岛遗银屋，

终作金笼养雪雏。栖宿必多清濑梦，品流还次白猿徒。

今朝不觉频回首，曾伴瑶花近玉壶。
残冬归宗阅毗尼忆阿公时阿公出沈阳之千山 其三
释今严（明代）

道法多年叹陆沉，令人怀古更情深。曾期慧业同他日，岂谓蹉跎尚至今。

箕子旧封知问礼，苏卿雪窖几长吟。从来练达都经历，相见应知慰夙心。
上元夜会慎大詹四斋分题得歌字
杨亿（宋代）

帝里风光上元节，乌衣旧巷共经过。
樽中酒渌宁辞醉，梁上尘飞祇欠歌。
坐听禁城传玉漏，起看河汉转金波。
主人爱客春宵永，彩笔题诗奈乐何。
西江月（秋香阁）
曹冠（宋代）

仙掌初零玉露，清商乍肃金飚。回环高阁桂香飘。元自广寒移到。

绛蜡银蟾辉映，纶巾鹤氅逍遥。赏心乐事醉良宵。赢取开怀吟啸。
和吕守环秀堂三首
吴儆（宋代）

一州如斗带溪山，农药翠家绕画栏。
丘壑自非胸次有，云烟谁画青中看。
衣冠共识家风在，闾里方知汉法宽。
戴白垂髫相与语，今年有饭饱加餐。
【双调】蟾宫曲_叹世鸡羊鹅
薛昂夫（元代）

叹世
鸡羊鹅鸭休争，偶尔相逢，堪炙堪烹。天地中间，生老病死，物理常情。有一日符到奉行，只图个月朗风清。笑杀刘伶，荷插埋尸，犹未忘形。人生尔尔堪怜，富贵何时，又待问舍求田？想昨日秦宫，今朝汉阙，呀，可早晋地唐天！能几许长安少年，急回头两鬓皤然。谩说求仙，百计千方，都不似樽前。
雪
天仙碧玉琼瑶，点点杨花，片片鹅毛。访戴归来，寻梅懒去，独钓无聊。一个饮羊羔红炉暖阁，一个冻骑驴野店溪桥。你自评跋，那个清高，那个粗豪？
题烂柯石桥
甚神仙久占岩桥，一局揪枰，满耳松涛。引得樵夫，旁观不觉，晋换了唐朝。斧柄儿虽云烂却，裤腰儿难保坚牢。王母蟠桃，三千岁开花，总是虚谣。懒朝元石上围棋，问仙子何争？樵叟忘归。洞锁青霞，斧柯已烂，局势犹迷。恰滚滚桑田浪起，又飘飘沧海尘飞。恰待持杯，酒未沾唇，日又平西。
快阁怀古
舣扁舟快阁盘桓，看一道澄江，落木千山。自山谷留题，坡仙阁笔，我试凭阑。问今古诗人往还，比盟鸥几个能闲？天地中间，物我无干，只除是美酒佳人，意颇相关。
知音
问芳筵歌者何人？便折简相招，恣意开樽。细切清风，薄批明月，何必云云。是久厌黄虀菜根，要听他白雪阳春。翠袖殷勤，雪霁梅开，正好论文。
裴十六厅即事
刘商（唐代）

主人能政讼庭闲，帆影云峰户牖间。

每到夕阳岚翠近，只言篱障倚前山。
平望道中
雪江秀公（明代）

两岸青山日半衔，洞庭天水碧相涵。
东风正报桃花信，湖面归渔网作帆。
山行
卫宗武（宋代）

晚芳开欲尽，落叶满林楸。
风色转寒候，雨声鸣暮秋。
清游殊有碍，归兴浩难收。
何日逢开霁，天还解客愁。
芳洲寄古诗一首申山中之约次韵奉谢
徐瑞（宋代）

憎欲毋已甚，同尘正自佳。我如张仲蔚，蓬蒿满荒阶。

观化有妙悟，委运增旷怀。鸿飞正冥冥，鸡鸣漫喈喈。

美人芳杜姿，玩世善打乖。曲肱有真乐，俟命且洁斋。

身屈道则尊，不事堑与崖。平生山中约，高致许我侪。

此语二十年，此事行当谐。试看红尘客，踏破几铁鞋。
次韵舒天用元夕观灯喜甚成诗二首 其二
周紫芝（宋代）

乐事悠悠不系情，生涯狗苟复蝇营。嫌渠灯烛红纱乱，为我歌词白雪清。

岂料脱身归故国，可怜行乐记王城。开元盛事元如许，何日中原不用兵。
竹溪直院盛称起予草堂诗之善暇日览之多有可
刘克庄（宋代）

天下名山众，岩岩独岱崇。
圣朝久熙洽，天子乃登封。
清跸临危顶，钩陈备祲容。
下观红日出，中起白云浓。
太史陪祀见，燕公载笔从。
安知千载后，樵者斧坛松。
送熊良佐方伯之湖南
朱诚泳（明代）

才向西秦种紫薇，又从南楚振馀辉。清名自昔公多著，舆论元来众所归。

华岳有图归使橐，湖湘无土涴征衣。遥知别后相思处，目断江楼一雁飞。
上下华池
陈岩（宋代）

听钟吃饭东西寺，就水烹茶上下池。
二百年来陈迹在，摩挲苔藓日西时。
送郑惠叔司封江西提举
楼钥（宋代）

君名切斗魁，步武上霄极。
蓬莱群玉府，图书照奎壁。
郎官应列宿，寖觉象纬逼。
胡为作吏星，炯炯向江国。
仰奉鹤发亲，版舆映莱服。
昔日红莲池，帅垣资婉画。
方将散余润，连城被膏泽。
官拥与民繇，丰俭烦振糴。
小试活国手，疲甿赖休息。
便归侍玉皇，拱立香案侧。
富贵殊未已，行行上鸾掖。
君其妙演纶，三能看齐色。
绍兴祀太社太稷十七首 太社位酌献用《嘉安》。秋社、腊太稷、土正、后稷通用。
郊庙朝会歌辞（宋代）

叶气嘉生，年谷顺成。万亿及秭，如坻如京。奉时犉牡，告于神明。

歌此良耜，于昭德馨。
谢王景之用前韵见寄
陈著（宋代）

诗卷舞西风，翩然入眼中。
健回追电马，清落唳霜鸿。
遗我宝吴缟，逢人称相红。
但存山上果，谁道剥为穷。
和柯提举寄诗 其一
何梦桂（宋代）

曾拂三台最上星，赤城云气暖生春。回头往事邯郸梦，落尽鹈霜白发新。
送别
陈子良（唐代）

落叶聚还散，征禽去不归。以我穷途泣，沾君出塞衣。
谒圣林
杨文郁（宋代）

悠悠往古继来今，天地无穷照孔林。
两到金线堂下拜，门生无负百年心。
兼山阁雨中
朱熹（宋代）

两山相接雨冥冥，四牖东西万木青。面似冻梨头似雪，后生谁与属遗经。
袖刺
刘子翚（宋代）

袖刺谒诸邻，徘徊寄心赏。
潭潭广厦深，咳唾生余响。
兹邦怀地宝，比屋夸雄敞。
如何蓬庐士，贫贱安所养。
海镜亭
鹿林松（清代）

万里无边际，空明独此亭。地天浮一碧，齐鲁荡余青。

旁射蛟龙气，中盘岛屿形。何人正垂钓，烟雨满沧溟。
哭李暹（一作赵嘏诗）
于鹄（唐代）

驱马街中哭送君，灵车碾雪隔城闻。

唯有山僧与樵客，共舁孤榇入幽坟。
秦王缆船石
杨蟠（宋代）

色阴长带雨，疑是白云根。
欲问东巡事，今犹不敢言。
句
张耒（宋代）

淮山二十里，秀色已在户。舟车走梁宋，烟树引吴楚。
冬夜
陆游（宋代）

杞菊家风有自来，充饥藜糁不盈杯。
云迷野渡一声雁，雪暗山村千树梅。
宴坐何妨面庵壁，长吟且复画炉灰。
岁残尚恨新春远，欲挽天边斗柄回。
玲珑四犯·初拨琵琶
李从周（宋代）

初拨琵琶，未肯信，知音真个稀少。尽日芳情，萦系玉人怀抱。须待化作杨花，特地过、旧家池沼。想绮窗、刺绣迟了，半缕茜茸微绕。旧时眉妩贪相恼。到春来、为谁浓扫。新归燕子都曾识，不敢教知道。长是倦出绣幕，向梦里、重谋一笑。怎得同携手，花阶月地，把愁勾了。
夜梦
邵曾鉴（清代）

夜梦绿萝月，高栖碧玉天。白云飞脚底，老鹤卧松巅。

直上鹤边路，独寻云外泉。微闻仙佩响，梦落一炉烟。
哭王注
司空曙（唐代）

已叹漳滨卧，何言驻隙难。异才伤促短，诸友哭门阑。

古道松声暮，荒阡草色寒。延陵今葬子，空使鲁人观。
南都行
李白（唐代）

南都信佳丽，武阙横西关。
白水真人居，万商罗鄽闤。
高楼对紫陌，甲第连青山。
此地多英豪，邈然不可攀。
陶朱与五羖，名播天壤间。
丽华秀玉色，汉女娇朱颜。
清歌遏流云，艳舞有馀闲。
遨游盛宛洛，冠盖随风还。
走马红阳城，呼鹰白河湾。
谁识卧龙客，长吟愁鬓斑。
乙丑冬重过古囊 其一
黄廷用（明代）

不到囊山上，于今十二年。路迷荒草里，寺没古松前。

何处来清磬，空山眷法筵。倭奴频作祟，无地可安禅。
读书
陆九渊（宋代）

读书切戒在慌忙，涵泳工夫兴味长。
未晓不妨权放过，切身须要急思量。
赠王吉甫 其三
孔平仲（宋代）

嗟予困羁旅，雨昏萧寺中。客情随日淡，诗思入秋雄。

目断故乡路，心飞黄叶风。文轩又将去，坐觉笑谈空。
巫山一段云 其五
柳永（宋代）

萧氏贤夫妇，茅家好弟兄。羽轮飙驾赴层城。高会尽仙卿。

一曲云谣为寿。倒尽金壶碧酒。醺酣争撼白榆花。

踏碎九光霞。
二风诗。乱风诗五篇。至伤
元结（唐代）

（古有伤王，以崩荡之馀，无恶不为也。乱亡之由，

固在累积。故为《至伤》之诗一章二韵十二句）

夫可伤兮？伤王乎，欲何为乎？将蠹枯矣，无人救乎？

蠹枯及矣，不可救乎？嗟伤王！自为人君，变为人奴！

为人君者，忘戒乎。
和刘江宁韵送张天觉同年三首 其一
孔平仲（宋代）

倾盖逢吾喜，开樽为子斟。笑谈天下事，忠义古人心。

戢翼丹霄远，藏鳞赤壁深。弹冠行且起，朝列迟华簪。
再赋二首
洪咨夔（宋代）

一出俄经震巽离，盈虚消息取诸随。
盆栽菡萏何时藕，檐挂蜘蛛尽日丝。
左墄右平魂梦远，东岗西崦杖藜迟。
棱棱瘦骨萧萧发，恰与黄冠野服宜。
黄龙洞
林同叔（宋代）

黄龙一洞与天通，仰视星辰目睫中。人去坛虚今已矣，祇留手植七株松。
定风波·暖日闲窗映碧纱
欧阳炯（五代）

暖日闲窗映碧纱，小池春水浸晴霞。数树海棠红欲尽，争忍，玉晴深掩过年华。
独凭绣床方寸乱，肠断，泪珠穿破脸边花。邻舍女郎相借问，音信，教人羞道未还家。
寄吴宗之
林尚仁（宋代）

在家犹苦热，客路足应疲。书剑果何地，江湖非旧时。

久晴苗欲雨，多病药如饴。忆自分携后，知心更有谁。
赠杨左司三首 其一
赵蕃（宋代）

白下初逢使广轩，始披云雾见青天。黄花红叶蒙深赏，白发青衫又十年。

举室尚为湖外客，一身还上浙江船。莼羹鲈鲙虽佳矣，不是东归重惘然。
感秋
李覯（宋代）

徙倚重咨嗟，非缘惜岁华。
关山异乡客，砧杵别人家。
天冷云含日，豀清水献沙。
屈魂终不返，悲思更无涯。
登泰山二首
陈梦良（宋代）

一跻尼父更谁登，扶日扪参紫翠层。
四海儿孙向罗立，万方稚子走香灯。
独将浑噩留天地，几为沧桑纪废兴。
长啸一声空八表，恍疑鹏背坐来曾。
送李子兴新第归宁
周行己（宋代）

新恩好骥子，门户有辉光。昏宦通三世，山川共一方。

拜亲今绿绶，传业自青缃。买宅如来此，相从及早凉。
凌霄花
汤珍（明代）

百尺高藤树杪悬，朱英烨烨缀青烟。夕阳似与矜颜色，烂着丹霞媚远天。
晚兴
赵汝燧（宋代）

是处牛羊下，喧哗走牧童。霁烟拖淡碧，夕照殒残红。

老鬓日添雪，衰躯晚怕风。愁来无著处，分付酒杯中。
池口风雨留三日
黄庭坚（宋代）

孤城三日风吹雨，小市人家只菜蔬。
水远山长双属玉，身闲心苦一舂锄。
翁从旁舍来收网，我适临渊不羡鱼。
俯仰之间已陈迹，暮窗归了读残书。
酷相思 春归同清溪作
沈纕（清代）

独上妆楼斜倚立。但目断、天南北。却恨煞、东风有底急。

梨花也、吹如雪。杨花也、吹如雪。

镇日闲愁谁共说。只暗把、栏杆拍。叹旖旎、韶光留不得。

鹃啼也、红如血。人啼也、红如血。
郑寺正挽辞 其二
王柏（宋代）

坦溪渺渺兮配流庆之深长，园林带宅兮风月无疆。

鸥鹭受盟兮举清觞，胡不百年兮长徜徉。澡身更服兮恪气安详，遗颂洒然兮墨耿光。
宫词 其九十六
张公庠（宋代）

夹城西畔小毬场，彩仗弯弯人对行。一样骅骝三百疋，金羁更伴绿游缰。
七老会诗（真年八十七）
刘真（唐代）

垂丝今日幸同筵，朱紫居身是大年。赏景尚知心未退，

吟诗犹觉力完全。闲庭饮酒当三月，在席挥毫象七贤。

山茗煮时秋雾碧，玉杯斟处彩霞鲜。临阶花笑如歌妓，

傍竹松声当管弦。虽未学穷生死诀，人间岂不是神仙。
过澶魏被水民居二首之二
贺铸（宋代）

莫问居人溺与逃，破篱攲屋宿渔舠。
中庭老树秋风後，鹳鹤将雏夺鹊巢。
寿萱卷为刘母邓孺人赋
王弘诲（明代）

慈母年高雪满簪，大罗仙籍喜初谙。百年丸胆心应苦，五桂承颜愿已甘。

南海星精占婺女，北堂花信报宜男。綵衣膝下春如海，岁岁称觞客尽酣。
集古 送客之荆南
李俊民（金朝）

千山红树万山云，山鸟江枫得雨新。我自飘零是羁旅，不堪仍送故乡人。
偈颂一一二首 其四十五
释清远（宋代）

泡幻同无碍，如何不了悟。眼里瞳人吹叫子，达法在其中。

非今亦非古，六只骰子满盆红。
地远
释文珦（宋代）

地远隔凡尘，因而此隐沦。
閒知云意度，清爱水精神。
蔬食聊充腹，麻衣足蔽身。
休嫌吾懒拙，懒拙廻吾真。
送升上人驰法嗣书
释子淳（宋代）

飞花暖日轻相送，烈焰须凭作者通。
觌面不伸语路，丹山千里事同风。
次韵子瞻上元见寄
苏辙（宋代）

谁怜东坡老，独看南海灯。
故人隐山麓，燕坐销床棱。
人生天运中，往返成废兴。
炎起爨下薪，冻合瓶中冰。
赖有不变处，寂如方定僧。
建城亦岩邑，灯火高下层。
头陀旧所识，天寒发鬅鬙。
问我何时来，嗟哉谷为陵。
幸此米方贱，日食聊一升。
夜出随众乐，餔糟共腾腾。
净名院 其二
周邠（宋代）

净名庵畔水帘谷，万仞苍崖漱寒玉。布衣如帘窣地垂，更有莺声如度曲。
岳州
陶弼（宋代）

平湖七百里，四望白波围。
影触吴天阔，寒吞楚泽微。
折杨柳
李白（唐代）

垂杨拂绿水，摇艳东风年。
花明玉关雪，叶暖金窗烟。
美人结长想，对此心凄然。
攀条折春色，远寄龙庭前。
回中夜访独孤从事
刘得仁（唐代）

满庭霜月魄，风静绝纤闻。边境时无事，州城夜访君。

拥裘听塞角，酌醴话湘云。赞佐元戎美，恩齐十万军。
华阴祠居柬县令
赵贞吉（明代）

新作王门使，来依茂宰居。
烟花松社屐，风雨竹床书。
寂寂春将暮，绵绵思有余。
愁深仍向夕，户影岳莲虚。
晚归壁山渡口
欧大任（明代）

岁尽归心促，清猿苦夜吟。野阴生泽畔，寒烧隔霜林。

戍堡丹枫下，渔舟白苇深。因思京口宿，曾听万家砧。
题婺州道傍水阁
慕容彦逢（宋代）

劳生成底事，寸禄解萦人。阳羡溪山好，归欤未有因。
读渊明诗
陆游（宋代）

渊明甫六十，遽觉前途迮，作诗颇感慨，自谓当去客。
吾年久过此，霜雪纷满帻，岂惟仆整驾，已迫牛负轭。
奈何不少警，玩此白驹隙。
倾身事诗酒，废日弄泉石；梅花何预汝，一笑从渠索。
顾以有限身，儿戏作无益。
一床宽有余，虚室自生白，要当弃百事，言从老聃役。
郡治西厅锦被花不为治架每花开覆地而红或缘
郑刚中（宋代）

栽花傍庭砌，立木为花屋。
小户虚一偏，横窗置其腹。
分竹接桑蔓，尺寸引勾曲。
春工直解事，夜雨频浇沃。
枝条日滋荣，满架笼新绿。
红浅暗香深，揖逊蔷薇服。
此花名锦被，覆我四围足，
比之公孙布，岂不堪华缛。
自惭流落人，尚此享痴福。
我欲饮其中，乱影交醽醁。
拥被即长谣，傲枕眠清熟。
又欲效王勃，醉处先磨墨。
引此略覆面，肠胃成机轴。
梁笔起临风，定作花芬馥。
和唐韦相国盛山十二咏 其六 盘石磴
韦骧（宋代）

盘石以为磴，萦纡上翠岑。披云瞩佳境，适此慰登临。
午睡起遇急雨
陆游（宋代）

揩眼扪髯破昼眠，阑边小立独幽然。
丛花雨打无飞蝶，高柳风幽有堕蝉。
才略本居元子下，功名那计祖生先？今朝会意君知否，目送飞云挥五弦。
和徐侍郎兼呈郑渔仲 其五
释慧空（宋代）

歌辞信口端师子，干木随身邓隐峰。两个风颠争几许，一天霜月似相容。
鲍潮州挽词
楼钥（宋代）

三试皆前列，一官何后时。
低回广文舍，龃龉使君麾。
遇事有如烛，卫生宁及葵。
旧游成隔世，流涕读新碑。
泛海宿芙蓉岛
杨青藜（清代）

万顷连欹棹，虚空逗众灵。波翻龙气黑，日落蜃烟青。

蝶梦回孤岛，鹏帆挂远星。更疑阊阖近，天乐下沧溟。
又景德再考试秋日即事
陆佃（宋代）

重来时节又秋深，黄菊香中一炷沈。浑觉去年无限恨，物华人意总如今。
蝶恋花
晏几道（宋代）

金翦刀头芳意动。彩蕊开时，不怕朝寒重。晴雪半消花{髟蒙}{髟恖}。晓妆呵尽香酥冻。

十二楼中双翠凤。缥缈歌声，记得江南弄。醉舞春风谁可共。秦云已有鸳屏梦。
秋日山行
项樟（清代）

古木苍藤觅径微，行行晓露未全晞。无端山棘攒眉刺，不断秋云扑面飞。

旅雁一声惊远宦，浴鸥何处避征衣。莫嫌蜀道难如此，爱看西成秫稻肥。
秋夜 其二
庄湘泽（清代）

独向东篱下，潇然酒一尊。日沈暗蕉影，风静妥花魂。

久客渐成故，旧书还复温。徘徊未归去，新月又黄昏。
又次韵醵饮
周必大（宋代）

层轩发天藏，初日照粉雘。
雄观跨鹏背，烦促陋蚕箔。
飞绥会兰跨，传觞写桑落。
饮兴江海窄，逸气云天薄。
虽无汉侯鲭，粗胜周礼醵。
清欢谢丝竹，贺厦惊燕雀。
围棋角胜负，献俳纷戏谑。
凉风遍广坐，长夏失重熇。
高会方继日，初筵今告朔。
要令四难并，讵止一饷乐。
明朝传绝唱，百年无此作。
荐闻须狗监，赓绝愧鼠璞。
今王驰蒲轮，之子尚莲幕。
行参瑚琏用，归助栋梁托。
读书照青藜，视草咏红药。
回顾广文寒，莫忘鸡黍约。
偈颂一百三十六首
释惟一（宋代）

含笑吟吟，怀毒深深。
左搓芒绳生缚鬼子，倒拈蝎尾殃害平人。
我虽蹉脚跨他门，幸不遭他毒气熏。
如何见得，只此为凭。
玉女峰
刘边（宋代）

不作巫阳云雨羞，风鬟雾鬓乱萧飕。
行人莫问当年事，独立寒潭空几秋。
上林山庄雨中刈稻
向文焕（清代）

山田不耐雨，霢霢只经旬。秋事勤朝夕，生涯多苦辛。

公家有常赋，邻叟不嗟贫。寄谢远游子，吾生甘隐沦。
春词二首
姜夔（宋代）

六军文武浩如云，花簇头冠样样新。惟有至尊浑不戴，尽将春色赐群臣。
空山十首 其十 山有客
郭之奇（明代）

有客有客，空山杖策。索彼清幽，位我虚白。手制烟霞，心鍊天石。

日月不淹，时光易掷。愁闻稽啸，懒为谢屐。有客瞿瞿，分阴自惜。
八日菊
晏殊（宋代）

瑞蓂才半折，金蕊已争妍。
幸得重阳近，贪为一日先。
登高谋宿约，泛酒试芳筵。
诘旦寻馀馥，明知赏爱偏。
春分后一日山堂述事 其一
张镃（宋代）

永日柴扉手自关，不惊时序若循环。鍊成黄土为真药，守得青苔遍假山。

戊巳燕知随鸟历，西南樱喜趁花斑。春光莫恨中分过，能使时长始是閒。
招魂
屈原（先秦）

朕幼清以廉洁兮，身服义而未沫。
主此盛德兮，牵于俗而芜秽。
上无所考此盛德兮，长离殃而愁苦。
帝告巫阳曰：“有人在下，我欲辅之。
魂魄离散，汝筮予之。”
巫阳对曰：“掌梦！
上帝其难从；若必筮予之，
恐后之谢，不能复用。”
巫阳焉乃下招曰：

魂兮归来！去君之恒干，
何为四方些？舍君之乐处，
而离彼不祥些！

魂兮归来！东方不可以讬些。
长人千仞，惟魂是索些。
十日代出，流金铄石些。
彼皆习之，魂往必释些。
归来兮！不可以讬些。

魂兮归来！南方不可以止些。
雕题黑齿，得人肉以祀，以其骨为醢些。
蝮蛇蓁蓁，封狐千里些。
雄虺九首，往来倏忽，吞人以益其心些。
归来兮！不可久淫些。

魂兮归来！西方之害，流沙千里些。
旋入雷渊，爢散而不可止些。
幸而得脱，其外旷宇些。
赤蚁若象，玄蜂若壶些。
五谷不生，丛菅是食些。
其土烂人，求水无所得些。
彷徉无所倚，广大无所极些。
归来兮！恐自遗贼些。

魂兮归来！北方不可以止些。
增冰峨峨，飞雪千里些。
归来兮！不可以久些。

魂兮归来！君无上天些。
虎豹九关，啄害下人些。
一夫九首，拔木九千些。
豺狼从目，往来侁侁些。
悬人以嬉，投之深渊些。
致命于帝，然后得瞑些。
归来！往恐危身些。

魂兮归来！君无下此幽都些。
土伯九约，其角觺觺些。
敦脄血拇，逐人伂駓駓些。
参目虎首，其身若牛些。
此皆甘人，归来！恐自遗灾些。

魂兮归来！入修门些。
工祝招君，背行先些。
秦篝齐缕，郑绵络些。
招具该备，永啸呼些。

魂兮归来！反故居些。
天地四方，多贼奸些。
像设君室，静闲安些。
高堂邃宇，槛层轩些。
层台累榭，临高山些。
网户朱缀，刻方连些。
冬有穾厦，夏室寒些。
川谷径复，流潺湲些。
光风转蕙，氾崇兰些。
经堂入奥，朱尘筵些。
砥室翠翘，挂曲琼些。
翡翠珠被，烂齐光些。
蒻阿拂壁，罗帱张些。
纂组绮缟，结琦璜些。
室中之观，多珍怪些。
兰膏明烛，华容备些。
二八侍宿，射递代些。
九侯淑女，多迅众些。
盛鬋不同制，实满宫些。
容态好比，顺弥代些。
弱颜固植，謇其有意些。
姱容修态，絚洞房些。
蛾眉曼睩，目腾光些。
靡颜腻理，遗视矊些。
离榭修幕，侍君之闲些。
翡帷翠帐，饰高堂些。
红壁沙版，玄玉梁些。
仰观刻桷，画龙蛇些。
坐堂伏槛，临曲池些。
芙蓉始发，杂芰荷些。
紫茎屏风，文缘波些。
文异豹饰，侍陂陁些。
轩辌既低，步骑罗些。
兰薄户树，琼木篱些。
魂兮归来！何远为些？

室家遂宗，食多方些。
稻粢穱麦，挐黄梁些。
大苦醎酸，辛甘行些。
肥牛之腱，臑若芳些。
和酸若苦，陈吴羹些。
胹鳖炮羔，有柘浆些。
鹄酸臇凫，煎鸿鸧些。
露鸡臛蠵，厉而不爽些。
粔籹蜜饵，有餦餭些。
瑶浆蜜勺，实羽觞些。
挫糟冻饮，酎清凉些。
华酌既陈，有琼浆些。
归来反故室，敬而无妨些。
肴羞未通，女乐罗些。
敶钟按鼓，造新歌些。
《涉江》《采菱》，发《扬荷》些。
美人既醉，朱颜酡些。
嬉光眇视，目曾波些。
被文服纤，丽而不奇些。
长发曼鬋，艳陆离些。
二八齐容，起郑舞些。
衽若交竿，抚案下些。
竽瑟狂会，搷鸣鼓些。
宫庭震惊，发<激楚>些。
吴歈蔡讴，奏大吕些。
士女杂坐，乱而不分些。
放敶组缨，班其相纷些。
郑卫妖玩，来杂陈些。
《激楚》之结，独秀先些。
菎蔽象棋，有六簙些。
分曹并进，遒相迫些。
成枭而牟，呼五白些。
晋制犀比，费白日些。
铿钟摇簴，揳梓瑟些。
娱酒不废，沈日夜些。
兰膏明烛，华灯错些。
结撰至思，兰芳假些。
人有所极，同心赋些。
酎饮尽欢，乐先故些。
魂兮归来！反故居些。

乱曰：
献岁发春兮，汨吾南征。
菉蘋齐叶兮，白芷生。
路贯庐江兮，左长薄。
倚沼畦瀛兮，遥望博。
青骊结驷兮，齐千乘。
悬火延起兮，玄颜烝。
步及骤处兮，诱骋先。
抑骛若通兮，引车右还。
与王趋梦兮，课后先。
君王亲发兮，惮青兕。
朱明承夜兮，时不可以淹。
皋兰被径兮，斯路渐。
湛湛江水兮，上有枫。
目极千里兮，伤春心。
魂兮归来，哀江南！
偈颂二百零五首
释正觉（宋代）

阴极而阳生，力穷而位转。
苍龙退骨而骧，玄豹披雾而变。
要将三世佛髑髅，穿作数珠子一穿。
莫道明头暗头，真个日面月面。
直饶你斗满秤平，也输我卖贵买贱。
槃里明珠，不拨自转。
金殿乐
张祜（唐代）

入夜秋砧动，千声起四邻。不缘楼上月，应为陇头人。
蓼岸
许及之（宋代）

落水浮寒石，看痕记旧汀。更寻红蓼岸，都有几鵁鶄。
送王南强赴绍兴签幕四首
陈傅良（宋代）

闻之浙河东，见之湘水南。
未归却相送，既喜却相送，
既喜复不堪。行矣乞自便，
帅幕或可参。君方乘日长，
勉为停朝骖。我池有螃蟹，
我园有黄柑。
和颖上人南徐十咏其八夫子篆
梅尧臣（宋代）

季札墓傍碑，古称尼父篆。
始没春秋义，十字固莫浅。
磨敲任牧童，侵剥因野藓。
嗟尔後之人，万言书不显。
七字长句敬饯提刑寺丞胡元之持节桂林
杨万里（宋代）

江西太守说谁子，只说吉州有新事。
棘闱照日动碧鳞，粉堞入云横烂银。
三年八邑邑邑熟，一任千日日日春。
君不见吉州太守清何似，白鹭江心秋见底。
除却太仓五升米，不曾遣人来向市。
四邻束修来相看，不将入家将入官。
清名袭人冰霜寒，随风一夜入九关。
帝日桂林五千里，象犀珠玉生海里。
安得使者人人皆如此，金捐於山珠抵水。
却从吉州夺五侯，一州夺与三十州。
梅花一笑迎汉节，桂林八株吹岭雪。
使星归去作台星，跳过郎星与卿月。
纪行杂诗
李洪（宋代）

水宿荒村夕照间，奔流怪石斗潺潺。
白醪似密聊供醉，过尽严陵大浪滩。
复用前韵答何子完孝子
王缜（明代）

天道本无言，至人真如哑。后世事文词，荑稗杂禾把。

有酒不停醉，有墨不停洒。醉也亦狂夫，独爱君无写。

爱君未敢言，且坐茅蓬下。人生如寄耳，劳劳何为者。

南北路多岐，此会乃天假。衣钵久无传，箕裘见良冶。

安得旧盟人，江门结鸥社。
游龙眠山
陶孚尹（清代）

鼓勇竟一上，直造碾玉峡。朵朵青芙蓉，突兀势如削。

竹柏相掩映，松鼯迎人狎。渐闻琴筑声，谷帘走飞瀑。

野泉百道流，宝纲同散落。再涉黄蘖岭，青冥互千尺。

东逾石门冲，眼界极寥廓。众山悉朝会，元气此回薄。

蜿蜒眠蛟龙，佳名匪意作。且止劳徒旅，从容恣予乐。
昨非
陆游（宋代）

温饱从来与道违，书生只合卧牛衣。
老狐五百生前错，孤鹤三千岁後归。
舌自生肥胜玉食，腰常忘带况金围。
一官彭泽曾何有，元亮还家悔昨非。
失调名
佚名（宋代）

竹爆当门庭，震门陛也。
次韵顾应文
张纲（宋代）

万事浮云过眼空，羞将白发竞春红。折腰久已惭元亮，作赋何劳慕敬通。

经世岂无天下士，知心应有古人同。破除孤愤难忘酒，圣处时时且一中。
元旦后四日庄副使斋头见菊花
范咸（清代）

迎年何事更争新，怪底真成海外春。花历三时如热客，蓂开五叶俨浮尘。

幽姿岂必誇颜色，艳景难教信隐沦。输与寒梅仍应候，孤芳不肯早呈身。
红梅
许棐（宋代）

不堪冷照黄昏月，强倚春风作杏妆。虽得容颜暂时好，欠他肌骨旧来香。
秋日怀大瀛海吕尊师 其二
危素（元代）

寄书已到三茅观，四月君归定得看。楚水吴山一千里，可无消息报平安。
题陈致中环溪
姚勉（宋代）

出门何所有，四面围青山。
是溪从山来，亦复兹回环。
高人颍川君，结茅此中间。
溪光挹潋滟，溪响听潺湲。
四面勿着桥，往来听渠艰。
是名仙凡界，亦曰清浊关。
可人送过溪，否则溪上还。
相见欢 其二
张祥龄（清代）

斜阳一枕山楼，落帘钩。全仗蕉花栀子做残秋。

寸肠断，歌声乱，不禁愁。牵动谁家心事上眉头。
怀归呈林锦峰使君 其四
区次颜（明代）

边关愁落日，况复鹧鸪啼。素食惭书剑，孤心许杖藜。

五湖寰宇内，十亩水云西。岁岁桃花发，谁云津路迷。
己酉端午
贝琼（元代）

风雨端阳生晦冥，汨罗无处吊英灵。
海榴花发应相笑，无酒渊明亦独醒。
七言古风寄题薛公尉氏逍遥阁兼送伯成知县宣德解印当涂直书民言耳非所谓诗也
李之仪（宋代）

长身少髯复多骨，忆在儿时获相识。满朝善类推老成，乡曲名流诵才德。

尔来契阔四十年，停鸾峙鹄欣相传。我方却归不自得，但觉和气如春天。

往日朝门炙可热，今朝吏爨几无烟。追呼辈伍殆千指，一旦束手蚕如眠。

父老相传语且泣，岌岌流离遽安集。省事以来无此君，豫恐他时莫能及。

尺纸胡为来北阙，乐境危城俄见敚。覆盆虽光亦暂尔，所惜时间未能雪。

稍传远近或叹喜，叹者吾民喜者吏。吏至酌酒更相贺，毕竟卷舒须在我。

父老沾襟嗟薄福，此理冥冥定谁坐。异时得君逾所闻，杳杳健鹘盘霜旻。

信矣此地不可久，空使遗爱传邦人。邦人姑止听我语，逍遥阁去天尺五。

长身仙翁昔游戏，日日烟云泛樽俎。仙翁久已朝紫皇，功行不泯钟诸郎。

扶疏密荫被所至，遂令此阁如甘棠。我昔西畿数来往，日脚阑干犹可想。

尘埃满袂阻登临，白发心期负真赏。六月炎炎汗如洗，江南雨多拍堤水。

旗开鼓响船欲发，超然爽意因君起。骅骝一跌愈莫止，大鹏会展沧溟翅。

何妨阁下敞高门，更看阴功动闾里。
和韩答张辙寄曹梦良
王十朋（宋代）

故旧别云久，话言犹未聆。岁暮念愈剧，宵长梦形频。

忆昔始倾念，相看俱妙龄。参乎方越席，鲤也才趋庭。

乐泮共采藻，泛江同食萍。玄深探羲画，狂妄窥麟经。

端能辨箕荄，未省分雷霆。卷帙发晨架，膏油燃夜棂。

君才富八斗，我字识一丁。轻愿苦窘幅，高屋钦建瓴。

低头愿为愈，割席终惭宁。结游指寥廓，约泛航清泠。

骥足骋天骏，鳌头缗海腥。涂远困尘鞅，棹回阁寒汀。

壮怀誓白水，愤气干青冥。孤屿散形影，双溪隔沧溟。

耿耿月遥共，悠悠门独扃。论文忆李白，对酒怀刘伶。

乡校鼓沂瑟，颂章赓鲁駉。濯暑振风袂，破寒操雪舲。

胜游仿栗里，雅会脩兰亭。瓶罄沽瓮蚁，烛残照囊萤。

猖狂却大雅，酩酊还独醒。槐市忽飞诏，英才先振翎。

短檠歌慷慨，长剑磨晶荧。旧耻雪赤壁，奇功收井陉。

高价压群玉，新文丽繁星。乡闾借光艳，庠序资仪刑。

随群袍暂白，唾手衫当青。残生适孤苦，举足方伶俜。

文房泣遗泽，座右悲先铭。犬马不填壑，凫鹥卒同泾。

射缟服彊箭，撞钟施寸筳。惟求免场屋，讵望扬王庭。

师旋约奏凯，案就期脱囹。势屈战徒力，命奇文不灵。

秋翼困燕雀，春苗害蟊螟。日念返桑梓，愿言和鸾铃。

溪山有偕隐，风雨无独听。悬崖踏苍翠，怪石穿珑玲。

豹闲眠雾窟，鸟倦栖云屏。世情自翻覆，交态长芳馨。

岁时觉荏苒，咫尺如飘零。盈亏屡瞻桂，开落频观蓂。

欲去废负米，念来方祝蛉。何时掺子手，一笑空吾瓶。

注目杳云雁，缄书附原鸰。鄙吝伫涤胃，钝顽资发铏。

得得戒徒驭，迟迟趋阙廷。犹胜炙手辈，奔走趋公厅。
耳聋
刘应时（宋代）

叹昔英豪气，俄成一老翁。
近年头尽白，今日耳犹聋。
品位无丞职，是非随晓风。
难陀能反听，梢境已消融。
喜晴
杨载（元代）

檐外喧喧雀报晴，夕阳犹照小窗明。回舟更倚南风顺，要听田家打麦声。
四怨诗
曹邺（唐代）

手推呕哑车，朝朝暮暮耕。
未曾分得谷，空得老农名。
雪堂仍旧老师和予送可师新字韵见招复作五首
释慧空（宋代）

妙湛清虚理，芭蕉立井身。
惟君俱得地，独我不如人。
书辱寒温问，茶分安乐春。
殷勤拜佳赐，自汲井花新。
赠别范邦秀节推转南京春曹
林光（明代）

袖拂西风起白蘋，暑馀初换一凉新。有官岂必惟科道，无欲终当见性真。

南国同时多故旧，瓯闽垂老慰慈亲。春曹仪制非无事，莫遣乡情久滞人。
春日登黔灵山
花杰（清代）

拨云攀磴践莓苔，小憩孤亭四望开。白鹿竟随僧老去，青山依旧我归来。

泉流仍绕千层塔，春到新添几树梅。到此风尘机已息，置身高处即蓬莱。
寄远词二首
徐宝之（宋代）

江头风雨多，蘼芜湿春香。
皎皎千里心，闺中春梦长。
晓城鼓声发，寄书问河阳。
君行紫骝老，君母白发黄。
观定堂
李昴英（宋代）

梵宫凭水建，蓬荻费芟除。
岸破群鱼出，枝危独鹤居。
定钟僧睡早，挥尘客谈虚。
月满龛灯小，风停幡影疎。
供盘多佛菓，僧饭饱园蔬。
惟有开山老，清高闭草庐。
好事近 次蔡丞相韵 中州乐府
元德明（金朝）

梦破打门声，有客袖携团月。唤起玉川高兴，煮松檐晴雪。蓬莱千古一清风，人境两超绝。觉我胸中黄卷，被春云香彻。
何中翰夜集
薛蕙（明代）

寥寥玄冬夕，穆穆北堂宴。徘徊芳翰咏，慇勤羽卮荐。

雾幌入鲜月，风甍下微霰。自顾耻薄虚，何因属深眷。
贡院校文用张仲美韵二首 其二
吴澄（元代）

文弊东都六百年，初唐犹似说张燕。障川亦有回澜手，航海应无到岸船。

韩祖苏孙星北斗，周情孔思日中天。与君共此谈生事，敝帚千金一幅笺。
庚戍正月三，约同舍游西湖十首
杨万里（宋代）

树生石上土全无，只见青葱不见枯。
好在冷泉亭下水，为渠凭槛数游鱼。
次韵严巨孟
郑侠（宋代）

侠也愚而已，奚称忠与刚。
未能安社稷，自合窜炎荒。
国以民为本，仁当生不伤。
君其明辩此，万里在飞翔。
十二月朔入局
孔武仲（宋代）

坐听禅林叩晓钟，官曹遥指禁城东。
千门洒扫冰鑱路，万木号呼叶受风。
金殿放朝闲虎士，蟾泓浑翰冷瑶宫。
春晖闭目无多日，预草新文拟送穷。
云中古城赋附歌 其一
张嵩（唐代）

魏家美人闻姓元，新声巧妙今古传。昔日流音遍华夏，可怜埋骨委山樊。

城阙摧残犹可惜，荒郊处处生荆棘。寒飙动地胡马嘶，若个征夫不沾臆。

人生荣耀当及时，白发须臾乱如丝。君不见魏都行乐处，祇今空有野风吹。
方叔元振元老同令侄舍人见访
姜特立（宋代）

联翩三凤接华裀，小阮驱车复后尘。
嵇吕相思千古事，后来命驾更无人。
题紫溪驿
黄公度（宋代）

离家一月断家书，家在闽山深处居。
路入江南隔分水，山犹不见况吾庐。
夏多雨
朱诚泳（明代）

时光临季夏，终日苦滂沱。曲径深苍藓，方塘涨碧波。

炎威侵幌少，寒气袭人多。为问调元手，阴阳理若何。
偶书
高鼎（清代）

高楼人去碧天长，点点帆迎落日黄。
敢冀舟中逢谢尚，漫劳市上识韩康。
丧家毕竟非秦赘，悯世何曾是楚狂。
二十年来尤守拙，白云沧海总茫茫。
宁宗朝享三十五首
真宗（宋代）

明明维后，诒厥孙谋。
系隆我汉，陈锡哉周。
以孝以养，世德作求。
介以繁祉，万邦咸休。
腊月二十二日渡湘登道乡台夜归得五绝 其四
张栻（宋代）

人来人去空千古，花落花开任四时。白鹤泉头茶味永，山僧元自不曾知。
阁后丛筱中自生梧桐手封殖之因作口号呈范七王八二阁老
刘敞（宋代）

常咏椅桐待高凤，忽经阿阁见孙枝。朝恩未放江湖去，更看亭亭百尺时。
湖山堂观牡丹
张昱（元代）

秾香偏惹宦游人，银瓮连车载酒频。乍雨乍晴三月节，倾城倾国一年春。

却胜飞燕为皇后，谩把惊鸿比洛神。若问风流谁可赋，只应宋玉是东邻。
次陈和仲惠云山歌韵
徐侨（宋代）

幽人寻坦道，为言柔履刚。
所利在艰正，未取马逐良。
云山坐深窈，无人兰自芳。
青青松与竹，障暑拒雪霜。
人迹所罕到，亶为烟云乡。
老我志彫落，发苍而视茫。
怀哉此丘壑，闲踪寄忀徉。
人事辄往复，世虑忘暄凉。
书数种，琴一张，
竹布充野服，筇杖替游缰。
生来坦率得自遂，客至嘲诮庸何伤。
非故逃名甘寂寂，攻嫌助长病茫茫。
君诗明澹起予意，留取伴我山中藏。
方鼓二山下
揭祐民（元代）

方壶地上日月转，屴鼓天半风涛鸣。楼船海市倏忽集，金客鲛涛无数行。

紫气暮浓千嶂合，黄云霜熟万畴平。何能买屋西山下，白稻银鱼了此生。
德安食枇杷
李纲（宋代）

故人饷卢橘，烟雨江上村。芳津流齿颊，核细肌丰温。

谁为黄金弹，偏宜白玉樽。返源旋味处，寂寞自无言。
南歌子
仇远（元代）

细细金丝柳，重重青黛山。玉人楼上倚愁看。移得浅颦深恨、上楼间。

泪湿红绡薄，香凝碧绮寒。多情别去未春残。归趁海棠开后、燕双还。
答刘原父舍人见过後中夜酒定复追昨日所览杂
欧阳修（宋代）

君子忽我顾，贫家复何有。
虚堂来清风，佳果荐浊酒。
简编记遗逸，论议相可否。
欲知所书人，其骨多已朽。
前者既已然，後来宁得久。
所以昔人云，杯行莫停手。
至凌云山却寄平仲
吕南公（宋代）

建业归来路二千，一舟轻借死梯缘。贵池亭下风如鼓，采石江头浪拍天。

险与阳侯成愤友，幸从鱼腹脱腥涎。只今亲旧知怜否，尚有馀生亦偶然。
依韵和促庶省壁画山水
司马光（宋代）

画工执笔已心游，稍稍蘅皋引杜洲。
堆案烦文犹倦暑，满轩新意勿惊秋。
天生贤者非无为，官同明时未易休。
正恐怒飞朝暮事，丹青难得久淹留。
水仙子·西湖探梅
杨朝英（元代）

雪晴天地一冰壶，竟往西湖探老逋，骑驴踏雪溪桥路。笑王维作画图，拣梅花多处提壶。对酒看花笑，无钱当剑沽，醉倒在西湖！
新昌道中 其二
齐召南（清代）

赤城犹在碧峰南，晓雾浑疑梦里探。难得天鸡呼海日，但看风竹写空潭。

烟霞枕席人千古，钟鼓晨昏佛一龛。应笑邮亭迎过客，劳劳来去几停骖。
再寄
曹汝弼（宋代）

江城从别后，闻说在松间。
度日长扃户，终年不下山。
静为诗所役，闲免事相关。
应喜云边客，冥搜鬓未斑。
西楼怀感
章造（宋代）

高花古柳傍城闉，游目江城次第新。
百感中来倚惆怅，满城烟雨满城春。
偈颂七十八首
释正觉（宋代）

一亘清虚衲子家，十方三世个生涯。
光明照夜触髅眼，消息含春枯木花。
晓色依依云冉冉，天容淡淡月斜斜。
母陀罗臂通身是，今日逢场便攃沙。
送瑜上人归筠乞食
释德洪（宋代）

蜂房蚁穴天魔宫，青莲忽生楼阁重。升堂挝鼓集衲子，争看掣阁飞机锋。

耆年过忧食时至，欲学遣化毗耶翁。瑜禅闻之粲一笑，此老变怪惊儿童。

我当乞行等贫富，欲使胜利传无穷。出门掌钵何所诣，胡马旧闻嘶北风。

霜清月冷动归思，已觉荷山生眼中。会看对众捧璎珞，平等心华含太空。
入谒马上作
宋庠（宋代）

残月冬鼓喧，中衢幰轮鹜。
九关忽洞闢，万盖沈云布。
烛乱建章星，麈迷华阴雾。
车幅避鸣驺，銮音听朝御。
嗟予亦何为，簉此珍群羽。
野鹤载轩愁，狂狙裹衣怒。
肃穆未央朝，蹒跚寿陵步。
人生固有志，躁静各成趣。
生当伏农畎，乃尔汙贤路。
峨弁束蓬颠，吞腥满饥素。
乐育过阿陵，增裨乏尘露。
徒怀一割志，但恐流芳暮。
且复竣逡巡，南山有场圃。
颂十玄谈·达本
释印肃（宋代）

策杖还须远本乡，未曾举足见娘娘。
多时不隔如今面，子母连天笑一场。
送于丹移家洺州
王建（唐代）

忆昔门馆前，君当童子年。今来见成长，俱过远所传。

诗礼不外学，兄弟相攻研。如彼贩海翁，岂种溪中田。

四方尚尔文，独我敬尔贤。但爱金玉声，不贵金玉坚。

孤遗一室中，寝食不相捐。饱如肠胃同，疾苦肤体连。

耕者求沃土，沤者求深源。彼邦君子居，一日可徂迁。

念此居处近，各为衣食牵。从今不见面，犹胜异山川。

既乖欢会期，郁郁两难宣。素琴苦无徽，安得宫商全。

他皆缓别日，我愿促行轩。送人莫长歌，长歌离恨延。

羸马不知去，过门常盘旋。会当为尔邻，有地容一泉。
以酒渴爱江清作五小诗寄廖明略学士兼简初和
黄庭坚（宋代）

竹林文章伯，国士无与双。
比来少制作，非以弱故降。
景阳机中锦，犹衣被丘江。
时时能度曲，秀句入新腔。
偶题五言绝句五首
方回（元代）

春秋逾致仕，南北粗知名。
有客有相问，如何不治生。
寄永堂
沈说（宋代）

落日照江东，思君讯便风。
栖迟定何处，约莫过残冬。
小隐时曾到，安书久未通。
处怜心易老，盘屈似寒松。
晚行口号
杜甫（唐代）

三川不可到，归路晚山稠。
落雁浮寒水，饥乌集戍楼。
市朝今日异，丧乱几时休。
远愧梁江总，还家尚黑头。
旅夜用孟郊体 其一
江湜（清代）

百愁如百矢，无弦以心控。一发还射心，愁矢妙百中。

噫嘻孤畸人，将镫与影共。有轮转离肠，无胶续断梦。

饥鼠动承尘，讵能答短讽。
庐山纪游四十韵
王十朋（宋代）

我性好山水，思向庐山庐。五老招我游，有约芝山初。

兹行适所愿，孰曰非天与。入眼庾公楼，兴已先篮舆。

云开圣治峰，石扣仙人居。香炉望烟霭，净社观芙蕖。

虎溪聊自笑，天池步宜纾。半月圆通留，幽亭乐有馀。

趣如六一翁，境似山环滁。侯溪煮月泉，石耳供岩蔬。

破戒戏鱼酒，踏园梦羊猪。贤关得家音，天恩拜新除。

抗章复辞免，行色仍踌躇。遂作南山游，首过荆林虚。

凌云入康谷，临流清可渔。欲饮第一水，山深足趑趄。

汤泉本何来，忽从龙口嘘。鸾溪寻故家，墨沼波犹潴。

石镜不可见，悬崖照谁梳。寻真到简寂，入观惊丘墟。

缅怀黄与陆，何处飘霞裾。眼明见飞瀑，涧壑鸣琼琚。

何落句思李，练飞诗陋儒。新桥跨虹霓，出月明蟾蜍。

两州劳五马，同日传双鱼。神光照万杉，飞白留天书。

遥瞻星子城，青山点舂锄。我行未及西，三峡知何如。

登桥阅天险，奋地轰雷车。壮哉五丁力，凿此千尺渠。

群峰列耆老，深渊蓄璠玙。古刹依朱砂，穿林骇猿狙。

万卷已空阁，三竹犹扶疏。肩舆足茧卒，传诗手疲胥。

佳境尚无穷，雅兴良已摅。身随禽往还，兴逐云卷舒。

重寻讷庵老，细论无言予。节物变炎凉，迟留费居诸。

在路何悠悠，归梦频蘧蘧。秋风雁还荡，缄封寄乡闾。
秋夜归兴
于谦（明代）

华月行空流素光，星辰隐隐动寒芒。烟销宝篆金垆冷，水咽铜寒玉漏长。

望断乡书无过雁，牵成离恨有啼螀。敝庐只在吴江上，莼菜鲈鱼入梦香。
菊觞
韩琦（宋代）

九日陪嘉客，金英泛酒船。拨醅时上下，浮蚁自周旋。

香逐榴花发，甘嗤柏叶先。坐中宜醉挹，仙录载延年。
乌夜啼·红软榴花脸晕
李石（宋代）

红软榴花脸晕，绿愁杨柳眉疏。日长院宇闲消遣，荔子赌樗蒲。莹雪凉衣乍浴，裁冰素扇新书。绣香熏被梅烟润，枕簟碧纱厨。
途中逢友人
项斯（唐代）

长大有南北，山川各所之。相逢孤馆夜，共忆少年时。

烂醉百花酒，狂题几首诗。来朝又分袂，后会鬓应丝。
赠范吏部
张伯玉（宋代）

海天东下越王州，碧城缭绕环山丘。
春晴紫翠堆绮屋，日暮烟雨藏朱楼。
禹祠花底金穴峻，贺老门前银汉秋。
何当独把钓竿手，笑拥一艘东去游。
次韵昌甫别后所寄
韩淲（宋代）

多病登台畏独醒，荒园蕊菊尚青青。山中我友还新别，门外巾青亦始停。

老去年年无以醉，诗来字字信斯馨。遥知隐地秋风急，坐对松寒数鹤翎。
冉泾书院十二咏 其十二 雪浪石菖蒲
邵宝（明代）

坡翁爱兹石，铭在莲花盆。吾以种菖蒲，珍重如前闻。
春日迓新使君
周南（宋代）

半生穷巷抱遗经，多谢诸公说姓名。
四十头颅成底事，五更炊黍学将迎。
济源春
孟郊（唐代）

太行横偃脊，百里芳崔巍。济滨花异颜，枋口云如裁。

新画彩色花，上界光影来。深红缕草木，浅碧珩溯洄。

千家门前饮，一道传禊杯。玉鳞吞金钩，仙璇琉璃开。

朴童茂言语，善俗无惊猜。狂吹寝恒宴，晓清梦先回。

治生鲜惰夫，积学多深材。再游讵癫戆，一洗惊尘埃。
送翟兰之任藤县教谕
黄阅古（明代）

唇齿江山作胜游，旧衔新拜古藤州。狄梁士气从今盛，安定文藤在此收。

笔架龙山呈秀色，莲花蘋水出双头。都门话别飞三爵，转盼天南紫气浮。
蝶恋花
方千里（宋代）

碎玉飞花寒食后。薄影行风，终日穿疏牖。有客思归还把酒。闲吹倦絮轻黏手。

雪满愁城寒欲透。飘尽残英，翠幄成秾秀。张绪风流今白首。少年襟度难如旧。
叔父给事挽词十首
黄庭坚（宋代）

陇上千山汉节回，扫除民蜮不为灾。
蜀茶总入诸蕃市，胡马常从万里来。
次韵顾子美陪方仲兄游允仲花园后篇简允仲 其一
张扩（宋代）

君看树头桃李开，化工浑在百花栽。日迟未觉堂堂去，路稳何妨得得来。

定是拨忙聊慰眼，仍须痛饮莫论杯。明朝风雨便狼藉，孤负客愁肠九回。
偈九首
释惟清（宋代）

时时是好时，日日是好日。
乌兔体全身，灵机何处觅。
今朝看见昨朝人，依旧眼睛光似漆。
题栝士朱矩方画五松
张翥（元代）

隐君业在栝溪东，种就长松倚翠空。一夕蛟龙起春雨，满山鳞甲动天风。

也知造物生来异，未许烟霞画得同。想见青田旧巢鹤，时时来唳白云中。
游秀府择胜园
周端臣（宋代）

择胜前朝锡雅名，不多花木四时荣。
楼当列岫仍临水，地此诸园最傍城。
池暖锦鳞冬亦泳，洞寒丹鹤晓先鸣。
宗王信是神仙侣，创得蓬壶小样成。
题西太一宫壁二首
王安石（宋代）

柳叶鸣蜩绿暗，荷花落日红酣。
三十六陂春水，白头想见江南。

三十年前此地，父兄持我东西。
今日重来白首，欲寻陈迹都迷。
新秋招诸子结社囊山得西字
佘翔（明代）

山中招隐处，浊酒熟堪携。秋色梧桐下，人烟曲水西。

听蝉依灌木，待月步前溪。好是莲花社，新诗扫石题。
赠太子太傅王尚书挽词二首 其一
梅尧臣（宋代）

周原开陇隧，卤部葬名臣。北极履声绝，东朝车迹湮。

藏舟移夜壑，栖鵩去承尘。共看刘宽墓，碑阴几许人。
句
谢希孟（宋代）

为花虽可期，论德亦终鲜。
缘识 其四十五
赵炅（宋代）

心如明鉴照纤微，大道之中没是非。拂拭尘埃高挂阁，天边日月有光辉。
三日华林园公宴诗
邢邵（南北朝）

回銮自乐野，弭盖属瑶池。五丞接光景，七友树风仪。

芳春时欲遽，览物惜将移。新萍已冒沼，馀花尚满枝。

草滋径芜没，林长山蔽亏。芳筵罗玉俎，激水漾金卮。

歌声断以续，舞袖合还离。
西垣榴花
晏殊（宋代）

山木有甘实，托根清禁中。
岁芳摇落尽，独自向炎风。
葛天民隐居
叶绍翁（宋代）

种竹成新列，移兰即旧阴。
老铛犹有耳，古柳已无心。
得句添杯满，贪炉到夜深。
篝灯聊点校，春水没衣砧。
属疾梧轩
林之奇（宋代）

高梧覆新叶，满院发华滋。
白日一何永，清阴閒自移。
暖虫垂到地，晴鸟语多时。
病肘倚枯几，泊然忘所思。
五十自寿集唐五十首 其三
瞿士雅（清代）

寻章摘句老雕虫，自叹还随鹢退风。

岂有文章惊海内，更无亲族在朝中。

共知名利同春梦，且复飘飖类转蓬。

惆怅人生不满百，前途一半已成空。
陈推官幽居十咏·雪中访隐
王炎（宋代）

寒气侵凌鹤氅，苍头急打柴门。
鹊抱冰枝欲语，山人喜色春温。
又和 其四
王灼（宋代）

从军思上策，直谏赴贤科。抗志吾何敢，收功众孰多。

清诗无竞病，小令有来罗。今日奇寒甚，明窗试偃波。
病足
陆文圭（元代）

筋寒苦蹠盭，尊足讵能胜。谁谓行多露，全如履薄冰。

城非靴可踢，阶岂袜堪登。设有蒲轮召，安车未易乘。
示何世程
释函是（明代）

仕也邦为瑞，归与世作程。大云门下士，不愧富公名。
题画答堵廉生
梅清（清代）

君乡谷水清无敌，酌水时时更忆君。寄问松风双塔静，可能忘却敬亭云。
留别龙隐岩
许子绍（宋代）

矫首初来北斗峰，直穿山腹作玲珑。
石间蜕骨痕犹在，渊底藏死不更通。
霖雨几时岩墅去，卧龙底处草庐空。
眼中要识真英物，寓亦何劳想下风。
虞美人八首 其二
蒋士铨（清代）

历山耕者知何处。田畔山如故。女墙如带指城中。别露平畴尖翠、两三峰。

依山凿佛人争拜。生怕金身坏。不知是佛是山灵。都说城南山似、佛头青。
云谷二十六咏 其十九 桃蹊
朱熹（宋代）

涧里春泉响，种桃泉上头。烂红纷委地，未肯出山流。
次韵和钱塘诸公赏梅十绝 其九
邹浩（宋代）

绰约冰肌故自轻，玉衣玉食更鲜明。无心来此与君遇，莫起他时儿女情。
次韵强幼安岁晚感事
周紫芝（宋代）

寒日催残岁，新诗得夜光。雪犹随处有，梅亦为春芳。

愁鬓何从白，流年有底忙。官闲应放腊，燕寝自凝香。
探春令（景龙灯）
韩淲（宋代）

暗尘明月小桃枝，旧家时情味。问而今、风转蛾儿底。有谁把、春衫试。

景龙灯火升平世。动长安歌吹。这山城、不道人能记。甚村酒、偏教醉。
高邮遇大热作
吕本中（宋代）

南风极炎暑，赤日不可傍。扁舟在地底，浅水安得强。

坐怀长河冰，未尽暍饮状。甚憎食案蝇，意欲不相让。

旱苗乾欲死，蒲藕秋可望。平生投笔手，中有无尽藏。

尔来夜深藏，稳着犊鼻上。有如三年艾，更复加百壮。

黑云翻日脚，好雨终不放。雷声无事来，殷殷车百两。

东街暴泥龙，西街设铜像。利害有不同，未易相得丧。

农夫责催租，日夕困大杖。那知清歌前，把酒有馀量。
拜文公先生墓下
黄榦（宋代）

暝投大林谷，晨登崒如亭。
高坟郁嵯峨，百拜双泪零。
白扬自萧萧，宿草何青青。
悲风振林薄，猿鸟为悲鸣。
音容久寂寞，欲语谁为听。
空使千载后，儒生抱遗经。
奉和江沖陶居二十韵
汪炎昶（宋代）

苍然隔尘世，正对幽人家。
绝宜疏雨馀，斜阳点寒鸦。
杭垣破后追悼管小异四首 其四
华蘅芳（清代）

生时犹不偶，况乃委山丘。魂魄已长往，妻孥尚滞留。

敢令呼冻馁，何以绍箕裘。试上高原望，灵风瑟瑟愁。
寄贺田侍中东平功成
王建（唐代）

使回高品满城传，亲见沂公在阵前。百里旗幡冲即断，

两重衣甲射皆穿。探知点检兵应怯，算得新移栅未坚。

营被数惊乘势破，将经频败遂生全。密招残寇防人觉，

遥斩元凶恐自专。首让诸军无敢近，功归部曲不争先。

开通州县斜连海，交割山河直到燕。战马散驱还逐草，

肉牛齐散却耕田。府中独拜将军贵，门下兼分宰相权。

唐史上头功第一，春风双节好朝天。
山斋读书寄时校书杜叟
钱起（唐代）

日爱蘅茅下，闲观山海图。幽人自守朴，穷谷也名愚。

倒岭和溪雨，新泉到户枢。丛阑齐稚子，蟠木老潜夫。

忆戴差过剡，游仙惯入壶。濠梁时一访，庄叟亦吾徒。
题李端
元稹（唐代）

新笋短松低晓露，晚花寒沼漾残晖。
送友人得馆游南康
刘过（宋代）

匏大从来速售难，依人高戴误儒冠。
江南又客诸侯去，梅子愁人四月寒。
半世光阴旋蚁磨，百年举子上鱼竿。
世间多少不平事，盍向庐山静处看。
灵山
王安石（宋代）

灵山宁与心为仇，斤斧侵凌自不休。
水玉比来闻长价，市人无数起相雠。
郑梦周死节诗（二首）
南衮（明代）

忠义由来不可堙，平时砥砺且无人。
疾风劲草尤难见，须识高丽一个臣。
哭赵成德
吴锡畴（宋代）

鹤怅东岩夜，声悲不可闻。
有图留水月，无句管烟云。
身后空传稿，生前事作坟。
忍思携手日，溅泪漫纷纷。
遥亭行宫叠旧韵
弘历（清代）

游丝爽籁斗秋阳，户列峣峰翠杳茫。历历出篱垂果裸，喓喓绕砌足常羊。

月临素节连天净，诗寄高岑引兴长。今昔尽伊如是住，筌蹄笑我未曾忘。
晦日冲雨混同官赵大小楼眺望江山
韩淲（宋代）

一楼烟雨更横江，吴越苍山入混茫。霁色未分无远树，潮声初混有归艎。

檐楹高处閒登眺，市井中间任迫忙。日日痴儿了官事，暂时相赏试持觞。
贺向伯元通判休致
赵蕃（宋代）

芗林再世企疏堂，不但私荣国有光。
毕娶了知家法在，耐官爰有祖风长。
眼明图史犹年少，手种桧松今老苍。
父客同时亦同盛，成都卜宅匪它杨。
题东庵广福禅院
施德操（宋代）

何处登临眼最明，雪峰佳处一川平。
潮随海月生时上，峰在云川静处横。
幢盖神扶乔木影，风雷井闭古泉声。
灵踪凿尽翻惆怅，何日游山报道成。
送隐直
刘敞（宋代）

久客意无赖，送归私自怜。悠悠想行路，苒苒背流年。

雪过兔园少，春归楚泽偏。君应解冠冕，笑傲辟人贤。
和荣諲学士按部过长濆关所寄诗
赵抃（宋代）

叱驭穷边垒，还辕赏驿梅。微香心旋吐，清咏意尤瑰。

诲墨蒙兼贶，邮筒喜屡开。锦官花更好，翘望腊前回。
宿鸡林坊
杨万里（宋代）

草有清无俗，田生不用耘。
菰花琱品字，荇叶缺钱文。
出水浮难没，摇风净更芬。
物情岂难状，作麽未前闻。
送儿沆赴昌国学录
陈著（宋代）

来汝沆，吾语汝。
蓬莱乡，仙者寓，
汝行岂为求仙故。宝陀山，
佛者住，汝今岂为礼佛去。
吾闻滃洲好学舍，兵后弦歌尚存鲁。
巨鳌拄牢苍璧岛，长鲸截断红尘路。
黄公高节懔犹在，茹侯英标俨如睹。
芷翁器业国有传，逸少词章家有谱。
扶桑日出长精神，沧溟际天豁襟宇。
潮水生落见乘除，风涛澎湃尝敛阻。
耳目所接皆为学，身心所会当约取。
旦气清明方见性，人生涉历终知趣。
规模要放面前阔，议论要到心平处。
雪霜之际有阳春，波浪之中有砥柱。
畏友当如父师敬，平交当以兄弟处。
我虽自馁耄何及，汝方年壮力须努。
亦欲长教在我傍，深恐独学为汝误。
不然何以资一出，幸犹近只寸半渡。
驾言曰仕实从游，自昔成人出辛苦。
着汝意气勉自强，味载言语谨勿负。
东云在望道路开，西风吹送衣裳舞。
消受宫墙饭几盂，胜举家庭禄三釜。
岁月箭过归有期，却把本色初心娱父母。
余将经行他山德庄自邑中驰书作诗见留是夕胡彦通亦会二君手 其五
释德洪（宋代）

蔡家兄弟好儿郎，骨秀同熏知见香。好在绿杨堤上路，幅巾来往自相羊。
上巳修禊社谢两园
方岳（宋代）

海棠过了只垂杨，合与良辰卜醉乡。
定胜永和三月禊，并游社谢两流觞。
定州刻石犹真赝，晋代衣冠今在亡。
陶写岂无丝竹在，不醻酒渴与诗狂。
寄懒庵
胡仲参（宋代）

天寒日短道路长，白云飞处知吾乡。
大江之东渭之北，念我故人何可忘。
别来杨柳春依依，只今开到梅花香。
扁舟漫浪归未得，京尘海里安行藏。
身名未立仰天笑，床头夜夜鸣干将。
羡师物外无宠辱，庭前柏树常苍苍。
吁嗟念羽飞不到，二千里外空相望。
五云前坠满室光，报师之意无以将。
篇诗浓墨才淋浪，一声雁过天南翔。
庆东宫生辰四首
周必大（宋代）

旧闻西北海，巍然峙瑶山。
高辛贤太子，制乐山之间。
坐阅几春秋，不老常朱颜。
至今重其润，恩波浃人寰。
题吴司理子隆兼隐
陈造（宋代）

绅笏视林薮，达人忘异同。
端知柱下史，却笑鹿门翁。
犴狱仍阴德，诗书亦隽功。
何须笠泽去，烟浪放船篷。
和刘评事送海禅和归山
杜荀鹤（唐代）

衲外元无象，言寻那路寻。问禅将底说，传印得何心。

未了群山浅，难休一室深。伏魔宁是兽，巢顶亦非禽。

观色风驱雾，听声雪洒林。凡归是归处，不必指高岑。
送陈道源参离偕计甥野臣北上
王稚登（明代）

王事驱驰又入燕，一杯昌独当离筵。
金输少府逾千镒，官守参离及九年。
渡海旌旗留乐浪，薰天宫殿失甘泉。
入朝不藉王生对，似舅名甥尔最贤。
无大师掩关高座客秋相见以诗示余今夏无忝重过白下因倚韵和寄
冒襄（清代）

历尽中原破衲身，竹关坚键识前因。更生至再留今我，万死濒前见古人。

朱岳有怀煨茧芋，青林无发岸纶巾。齐年当日称联璧，犹记来游共抚尘。
九日登长城关楼
王琼（明代）

危楼百尺跨长城，雉堞秋高气肃清。
绝塞平川开堑垒，排空斥堠扬旗旌。
已闻胡出河南境，不用兵屯细柳营。
极喜御戎全上策，倚栏长啸晚烟横。
摸鱼儿 其二 凌云话别，和胡玉津韵
张慎仪（清代）

理征鞭、又将去也，骊歌唱得声破。别怀枨触浑无俚，况又自伤破坷。

生憾者。问此去，青山更有谁知我。欲留未可。且落叶扁舟，联吟拌醉，怅玉津渔火。

记倾盖。正是那时雪堕。岁华还虑虚过。岚边行榼花间屧，准备嬉游最妥。

君恋么。便风絮，浪萍凄悄荒邮左。明年春娜。有残月晓风，芦沟杨柳，寻梦正无那。
城隅晚意
宋祁（宋代）

寥寥天意晚，稍觉井闾闲。
水落呈全屿，云生失半山。
牛羊樵路暗，灯火客舟还。
暝思输凫鹄，归飞沆漭间。
句
晃逈（宋代）

叶外应无叶，心中更有心。
因过坟山斋僧值雪遂赋小诗
李之仪（宋代）

霜露悲伤老益增，辄凭精意托真乘。舞花忽报难遭瑞，佳气冥符不尽灯。

薝葡园中纷一色，兜罗世界结千层。五天应供非虚语，从此云头日日升。
题漂母饭信图 其二
黄庚（元代）

一饭岂能忘漂母，英雄未遇有谁知。可怜屏底丹青笔，不画登坛拜将时。
田家元日
孟浩然（唐代）

昨夜斗回北，今朝岁起东。
我年已强仕，无禄尚忧农。
桑野就耕父，荷锄随牧童。
田家占气候，共说此年丰。
寄罗机宜竟陵督捕六首
项安世（宋代）

已赋阳台行雨，还看梦泽连云。
为问当时平土，如今多少耕耘。
古意
江汝式（清代）

裁取吴绫被，褚绵复褚丝。厚薄郎不言，冷暖侬自知。
自江陵沿流道中
刘禹锡（唐代）

三千三百西江水，自古如今要路津。月夜歌谣有渔父，

风天气色属商人。沙村好处多逢寺，山叶红时觉胜春。

行到南朝征战地，古来名将尽为神。
端午日帖子词 夫人閤五首 其一
孙觌（宋代）

杳杳画梁巍架杏，沉沉香壁静涂椒。宫前夜祝君王寿，日上黄炉炷未消。
一线天
陈普（宋代）

天真道妙本无多，只费挨摊与洗磨。
不见昭昭端的处，分明全体是如何。
送贺秘监归会稽诗
王瑀（唐代）

父子承恩日，遗荣拜职辰。挂冠辞圣主，佩印奉严亲。

举代辞贤智，当朝劝孝仁。退归将适越，攀饯乃倾秦。
白水县崔少府十九翁高斋三十韵
杜甫（唐代）

客从南县来，浩荡无与适。旅食白日长，况当朱炎赫。

高斋坐林杪，信宿游衍阒。清晨陪跻攀，傲睨俯峭壁。

崇冈相枕带，旷野怀咫尺。始知贤主人，赠此遣愁寂。

危阶根青冥，曾冰生淅沥。上有无心云，下有欲落石。

泉声闻复急，动静随所击。鸟呼藏其身，有似惧弹射。

吏隐道性情，兹焉其窟宅。白水见舅氏，诸翁乃仙伯。

杖藜长松阴，作尉穷谷僻。为我炊雕胡，逍遥展良觌。

坐久风颇愁，晚来山更碧。相对十丈蛟，欻翻盘涡坼。

何得空里雷，殷殷寻地脉。烟氛蔼崷崒，魍魉森惨戚。

昆仑崆峒颠，回首如不隔。前轩颓反照，巉绝华岳赤。

兵气涨林峦，川光杂锋镝。知是相公军，铁马云雾积。

玉觞淡无味，胡羯岂强敌。长歌激屋梁，泪下流衽席。

人生半哀乐，天地有顺逆。慨彼万国夫，休明备征狄。

猛将纷填委，庙谋蓄长策。东郊何时开，带甲且来释。

欲告清宴罢，难拒幽明迫。三叹酒食旁，何由似平昔。
句
李植（宋代）

野堂吹落读残书。
挽赵和仲侍郎三首
刘宰（宋代）

珍馆莱衣侍，佳城孟母邻。
去来哀我异，孝爱死生均。
宠渥昭宸翰，丰功勒翠珉。
白莲原上路，指日万家春。
述怀五十三首 其二十八
周是修（明代）

贱贫众所恶，而乃士之常。束书返故园，结屋瞰清江。

稍种门前返，亦种墙下桑。深居观元运，外物徒扰攘。

达人无不可，用行舍则藏。固哉亚父辈，赤心龙战场。

剑术岂不精，奈何天命王。
唱和盈轴而燕集未期小诗请广文兄为遨头
黄公度（宋代）

烦君管领东君手，收拾风光尊俎中。
与作遨头共春燕，何须拥鼻学秋虫。
谁怜老子兴不浅，自笑穷人诗转工。
趁取身闲酒价贱，明年此日又西东。
题毛氏榴峰
马廷鸾（宋代）

谁家马鬣怀先人，何人牛腰骋奇作。
山高水长霜露濡，柏茂松深鸟乌落。
曾玄有酒酹凄凉，翁仲无言卧冥寞。
胥涛怒起越云横，血洒苍梧双泪落。
渠中水
吕南公（宋代）

咨尔渠中水，源流本何许。特无停滀分，得此奔逝苦。

过村秽濯溉，合涧浑沙土。还当归海日，亦助云涛巨。
李参政见招游龙鹤山归途有作
魏了翁（宋代）

上有高峰树倚天，下临深涧水生烟。
陶鎔泉石山中相，舒卷云霞地上仙。
松色呼儿开后槛，笋舆为客过前川。
不因同落天涯久，那得岩扉共此缘。
倾杯乐·皓月初圆
柳永（宋代）

皓月初圆，暮云飘散，分明夜色如晴昼。渐消尽、醺醺残酒。危阁迥、凉生襟袖。追旧事、一晌凭阑久。如何媚容艳态，抵死孤欢偶。朝思暮想，自家空恁添清瘦。
算到头、谁与伸剖。向道我别来，为伊牵系，度岁经年，偷眼觑、也不忍觑花柳。可惜恁、好景良宵，未曾略展双眉暂开口。问甚时与你，深怜痛惜还依旧。
去八月同张文饶考试始遂言集执经问道至今不
晁公溯（宋代）

属者俱被命，敕书黄札光。
同将舜权量，与较蜀文章。
投分虽已晚，传经何可忘。
对床风雨地，长记此升堂。
灵岩
孙觌（宋代）

青莲花出古娃宫，华殷亭亭月满容。风籁一声传夜壑，云幢千满荫苍松。

曲池漫漫悲禾黍，古隧冥冥出鼎钟。落纸烟云供醉笔，吾宗文采擅雕龙。
除夜
范成大（宋代）

婪尾杯残雪满簪，床头历日费光阴。
故山巧入忙中梦，新岁尤关客里心。
乌鹊倦时三匝绕，鹪鹩稳处一枝深。
劳生佚老寻常事，从政那堪力不任。
题妙明师静轩
郑刚中（宋代）

小径禅房琐绿苔，坐中闻叶亦幽哉。
此居不是能潇洒，但我初从闹处来。
锄麦戏作
图鞈布（清代）

暖风吹春春色浓，麦苗已茁东篱东。山前一夜雨初足，剪罗积翠纷芃芃。

被陇压畦不见地，风来细浪摇葱笼。离离黄花与点缀，宛然诗思吟司空。

侵晨汲井自抱瓮，不将穑事烦奚童。培根理叶去荒秽，力田岂敢言疏慵。

释锄入屋仰面笑，须酌巨觥来劳农。
峡江舟中怀徐审知
赵蕃（宋代）

峡江江上晓乘风，人语鸡声宿雾中。
自入江西此差胜，有如吾子乃无同。
未怜终岁数行役，可料此生长困穷。
独是嗜诗余习在，耸肩搔发愿求工。
西江月·人我众生寿者
张伯端（宋代）

人我众生寿者，宁分彼此高低。法身通照没吾伊。念念体分同法。见是何曾是是，闻非未必非非。往来诸用不相知。生死谁能碍你。
咏史次王玠右先生韵二首 其二
孙致弥（清代）

六朝遗恨水潺潺，金殿繁华闭翠烟。但听临春歌《玉树》，不闻清庙奏朱弦。

铜驼泣露飞鸣镝，铁锁沉江渡战船。虎踞山前明月在，秋风怨绝李龟年。